Vrou dood in rooftog in Blu Valley Mall in Centurion | Netwerk24
Deur Ischke de Jager 17 Oktober 2019 15:58
Die polisie volg leidrade op en is op soek na 'n aantal verdagtes.
Brig. Mathapelo Peters, 'n polisiewoordvoerder, sê volgens hul inligting het die verdagtes in drie voertuie gery – 'n maroenkleurige Nissan Almera, 'n wit Toyota en nog 'n maroenkleurige voertuig.
'n Onbekende aantal mans wat met gewere en pistole gewapen was, het 'n winkel in die winkelsentrum bestorm en met selfone, skootrekenaars en televisiestelle gevlug.
"Die verdagtes het skote afgevuur en 'n vrou wat daar werk, is gewond. Sy is na die hospitaal gehaas, maar het aan haar beserings beswyk," sê Peters.
Volgens Shawn Herbst, 'n woordvoerder van Netcare 911, het die vrou 'n enkele skietwond aan die linkerkant van haar bolyf gehad.
Enigiemand met inligting oor die voorval word versoek om die Wierdabrug-polisiekantoor dringend by 012 685 0015 of die Stop Misdaad-nommer – 08600 10111 – te skakel.